
A Debreceni Egyetem Fogorvostudományi Kar hallgatói mozgásszervi állapotának és ergonómiai ismeretének felmérése

A mozgásszervi megbetegedések aránya fogorvosok körében rendkívül magas, melynek egyik oka a munkavégzésükből adódó egyoldalú terhelés. Kutatások alapján a fogorvosok 95,8%-a tapasztal élete során mozgásszervi panaszt. Ez a probléma már a fogorvostan hallgatók körében is megfigyelhető: 44-93%-uk jelzi, hogy fájdalma van. A leggyakoribb panaszok közé tartozik a nyak, a felső háti szakasz és a derék fájdalma.
Vizsgálatunk célja, adatokat gyűjteni a Debreceni Egyetem Fogorvostudományi Kar hallgatóinak mozgásszervi állapotáról. Egy célzott tréning programmal felkészíteni a hallgatókat az egyoldalú fizikai terhelésre továbbá felmérni, hogy milyen tudással rendelkeznek az ergonomikus testtartásról. Feltételeztük, hogy a fogorvostan hallgatók már egyetemi éveik alatt is tapasztalnak mozgásszervi panaszokat. A kezdeti panaszoknak nem tulajdonítanak komolyabb jelentőséget, továbbá a fogorvostan hallgatók nem rendelkeznek adekvát ismeretekkel ahhoz, hogy hogyan kompenzálják az egyoldalú munkafolyamatok okozta mozgásszervi túlterhelést.
Az adatgyűjtést kérdőíves módszerrel és fizikai állapotfelméréssel végeztük. A 30 kérdésből álló kérdőívünket a Standardizált Norvég kérdőív alapján készítettük ötvözve az általunk definiált kérdésekkel. Rákérdeztünk a mozgásszervi panaszok meglétére és súlyosságára az elmúlt 7 napban és 12 hónapban. További kérdések a demográfiai adatokra, napi gyakorlati óraszámra, ergonómiai ismeretekre irányultak. Fizikai állapotfelmérésünk során olyan speciális teszteket végeztünk a hallgatókon, amelyek felmérik a terhelés alatt álló izmok erejét, rugalmasságát és az ízületek funkcionális állapotát. A tornaprogram 14 héten át heti egy alkalommal tartott, mely során ergonómiai tudásukat is fejlesztettük. Az adatok értékelése statisztikai módszerekkel valósult meg, az SPSS szoftver használatával.
A vizsgálatban résztvevő hallgatók száma 28 volt, 57,9%-uk nő. A program kezdetén a résztvevők 50%-a számolt be nyaki fájdalomról, amely a program végére 34,5%-ra csökkent. Az alsó háti szakasz fájdalmának előfordulása 53,6%-ról 34,5%-ra mérséklődött. A speciális tesztek eredményei szignifikáns javulást mutattak a cervicalis és thoracalis gerinc mozgástartományában, valamint a Musculus levator scapulae és trapezius nyújtási teszteknél, és a Sphynx tesztnél.
Az intervenciós programunk során elért eredmények a nemzetközi szakirodalom alapján jelentős segítséget nyújtanak a panaszok megelőzésére és a fájdalom csökkentésére a fogorvostan hallgatók körében.



